LHนำอสังหาฯกำไรหรู
ทะลุเป้าหมายปีนี้ยังไม่ต้องเพิ่มทุน‘NCH’จ่อลุยตจว.
30 ส.ค. 2555

ทะลุเป้าหมายปีนี้ยังไม่ต้องเพิ่มทุน‘NCH’จ่อลุยตจว.
LH มั่นใจปีนี้รายได้-ยอดขายทะลุเป้า ได้รับอานิสงส์นโยบายรัฐเต็มๆ ยันยังห่างไกลการเพิ่มทุน ปริญสิริ คุยโตก้าวกระโดด ส่วน NCH ยอมรับแผ่ว
นายอดิศร ธนนันท์นราพูล กรรมการบริษัท แลนด์ แอนด์ เฮ้าส์ (LH) เปิดเผยว่า แนวโน้มผลดำเนินงานในช่วงครึ่งปีหลังจะยังคงเติบโตต่อเนื่องจากในช่วง 6 เดือนแรก และมีโอกาสที่จะเกินเป้าหมายที่บริษัทคาด ว่าจะมียอดขายประมาณ 2.2 หมื่นล้านบาท และรับรู้รายได้ประมาณ 2 หมื่นล้านบาท 
บริษัทได้รับอานิสงส์จากนโยบายบ้านหลังแรกของรัฐบาลเต็มๆ ซึ่งขณะนี้มีบ้านสร้างเสร็จ 100% พร้อมขายประมาณ 660 ยูนิต มูลค่าประมาณ 3,000-4,000 ล้านบาท และยังมีบ้านที่ใกล้เสร็จอีกจำนวนหนึ่ง 
นอกจากนี้ บริษัทยังมีการพัฒนาและซื้อที่ดินต่อเนื่อง ซึ่งปีนี้คาดว่าจะซื้อที่ดินประมาณ 6,500 ล้านบาท โดยไม่จำเป็นต้องเพิ่มทุน เพราะยังสามารถที่จะใช้เงินจากสถาบันการเงิน การออกหุ้นกู้ และกระแสเงินสดจากการดำเนินงาน 
ปัจจุบันมีสัดส่วนหนี้สินต่อทุน (ดี/อี) อยู่ที่ 0.8 เท่า ซึ่งยังไม่ได้สูงมาก และมีนโยบายรักษา ดี/อี ไม่ให้เกิน 1 เท่า และจ่ายเงินปันผลเพิ่มขึ้น โดยเงินปันผลระหว่างกาลปีนี้แจกหุ้นละ 0.20 บาท คิดเป็นอัตรากว่า 70% ของกำไรสุทธิ และสูงกว่างวดเดียวกันปีก่อนที่จ่าย 0.17 บาท แม้มีกำไรสุทธิ 2,591 ล้านบาทลดลงก็ตาม
บริษัท ปริญสิริ (PRIN) นายชัยรัตน์ โกวิทจินดาชัย กรรมการบริหารและผู้อำนวยการอาวุโส เปิดเผยว่า ปีนี้บริษัทจะมีกำไรสุทธิฟื้นตัวก้าวกระโดด หลังครึ่งปีแรกทำได้ 204 ล้านบาท สูงกว่าทั้งปีที่ 203 ล้านบาท และบริษัทพยายามรักษาอัตรากำไรขั้นต้น (มาร์จิน) เฉลี่ยไม่ให้ต่ำกว่าครึ่งปีแรกที่ทำได้ 35% มากกว่าปีก่อนที่ 32% เนื่องจากบริหารต้นทุนการก่อสร้าง และทยอยปรับราคาขายบ้านตั้งแต่ต้นปีประมาณ 5-10% ตามอุตสาหกรรมที่มีต้นทุนค่าจ้างและวัสดุก่อสร้างที่สูงขึ้น
อย่างไรก็ตาม ขณะนี้ยังไม่ใช่จังหวะที่บริษัทจะเริ่มไปลุยตลาดต่างจังหวัดเหมือนอสังหาริมทรัพย์รายใหญ่ เนื่องจากขอเวลาในการปรับปรุงระบบการบริหารภายในให้ดีก่อน หลังจากเริ่มนำเทคโนโลยีมาช่วยในการก่อสร้างเสร็จเร็วขี้น และฝึกทักษะแรงงาน คาดเริ่มลงตัวกลางปีหน้าและเริ่มลุยต่างจังหวัดต้นปี 2557
ด้านนายสมเชาว์ ตันฑเทอดธรรม ประธานกรรมการบริหาร บริษัท เอ็น.ซี. เฮ้าส์ซิ่ง (NCH) กล่าวว่า ปีนี้กำไรสุทธิจะน้อยกว่าปีก่อนที่ 192 ล้านบาท โดยครึ่งปีแรกทำได้ 24 ล้านบาท เนื่องจากปีก่อนบริษัทมีการรับรู้กำไรพิเศษจากการขายที่ดิน และไตรมาสแรกบริษัทมียอดโอนน้อยมาก เพราะไม่สามารถส่งมอบบ้านได้หลังน้ำท่วม
อย่างไรก็ตาม บริษัทตั้งเป้าว่าปีนี้จะพยายามรักษามาร์จินเฉลี่ยให้ได้ 30% จากครึ่งปีแรกทำได้ 33% เทียบปีก่อนที่ 37% และจะขอปรับราคาขายขึ้นอีก 2-3% ตามต้นทุนที่เพิ่มขึ้น
บริษัทจะเริ่มบุกตลาดต่างจังหวัดช่วงปลายปีนี้หรือต้นปีหน้า ขณะนี้อยู่ระหว่างการศึกษาหรือดูที่ดินตามหัวเมืองใหญ่ๆ เนื่องจากเห็นความต้องการแนวราบจำนวนมาก จนบางพื้นที่มีโครงการไม่พอกับความต้องการ